Missatge: Seguint amb el projecte de llibre de trencaclosques matemàtics, lògics i científics en general, basat en fotos, he escrit un altre problema, una mica com a "capítol pilot" de la sèrie. És aquest: Fugir del Capolatell Al la comarca del Solsonès hi trobem el Capolatell, un bloc de roca de menys de cent metres de mida, amb el cim pla, envoltat totalment de cingles, i al qual només s'hi pot accedir per un pont penjat que el connecta amb el pla de Busa. El seu aïllament va fer que s'emprés de presó durant les guerres del francès i les carlines. Probablement és la presó natural més inaccessible de Catalunya. A la pàgina 106 del llibre de Sam Loyd, Cyclopedia of 5000 Puzzles, publicat pòstumament l'any 1914 pel seu fill, apareix un trencaclosques anomenat Back from the Klondike. (La pàgina la podeu veure reproduïda aquí) Aquest trencaclosques és una versió fotogràfica de la mateixa idea: a partir del dau central —el 6 de color vermell— saltem en qualsevol direcció, horitzontal, vertical o diagonal, tantes posicions com el número indicat pel dau. Per exemple, si escollim la direcció nord, aniríem a parar a un dau negre amb un 5; a partir d'allí, podem continuar saltant tantes caselles com punts tingui el dau en qualsevol de les vuit direccions. L'objectiu del joc és sortir de la figura que representa la presó del Capolatell, però només podem fugir si anem a parar a una posició contigua a un dels daus de la figura. El camí més curt a la llibertat, és en sis moviments. El podeu trobar? Si esbrineu el mètode, és un trencaclosques relativament senzill. Una petita qüestió: Es nota gaire que no tenia prou daus i que la foto és un muntatge?

Resposta: Quan dius posició contigua a un dels daus de la figura et refereixes a situar-te fora del tauler dels daus? Per cert molt interessant això del capolatell, no n'havia sentit a parlar mai: Pel que he vist a la plana web d'on he tret les fotos, és proper el pantà de la Llosa del Cavall oi?